ROZHODNUTIE KOMISIE
z 22. októbra 2004,
ktoré sa týka predĺženia stanoveného maximálneho obdobia pre aplikovanie ušných značiek na niektorý hovädzí dobytok chovaný v prírodných rezerváciách v Holandsku
(oznámené pod číslom K(2004) 4013)
(Iba holandský text je autentický)
(Text s významom pre EHP)
(2004/764/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zavádza systém identifikácie a registrácie hovädzieho dobytka a týkajúce sa označovania hovädzieho mäsa a výrobkov z hovädzieho mäsa, ktorým sa zrušuje nariadenie Rady (ES) č. 820/97 (1), najmä na jeho článok 4 ods. 2,
so zreteľom na žiadosť predloženú Holandskom,
keďže:
(1)
Holandsko požiadalo z dôvodu praktických problémov o dvanásťmesačné predĺženie stanoveného maximálneho obdobia pre aplikovanie ušných značiek na hovädzí dobytok chovaný v prírodných rezerváciách.
(2)
Tieto zvieratá sú chované predovšetkým na účely ochrany prírody a zachovania krajiny, nie na účely produkcie. Sú chované v podmienkach extenzívneho hospodárenia a na voľných pastvinách, kde teľatá zostávajú vždy v blízkosti matky.
(3)
Žiadosti Holandska je možné vyhovieť za predpokladu, že predĺženie maximálneho obdobia označovania neovplyvní kvalitu informácií, ktoré poskytuje holandská databáza hovädzieho dobytka, a že hovädzí dobytok, ktorý nebol opatrený takýmito ušnými značkami, sa nebude presúvať.
(4)
Totožnosť matky by sa mala, v prípade hovädzieho dobytka, ktorý nebol označený do veku šiesteho mesiaca, overiť na základe testu DNA. S ohľadom na uvedenú dodatočnú záruku by maximálne obdobie označovania nemalo presiahnuť dvanásť mesiacov.
(5)
Táto výnimka by sa mala výlučne uplatňovať na obmedzený počet poľnohospodárskych podnikov, ktoré boli v súlade so stanovenými kritériami jednotlivo schválené ako prírodné rezervácie a oznámené Komisii.
(6)
Holandské orgány sa zaväzujú túto výnimku nerozšíriť na systém identifikácie a registrácie hovädzieho dobytka.
(7)
Opatrenia stanovené v tomto rozhodnutí sú v súlade so stanoviskom Výboru pre Európsky poľnohospodársky a usmerňovací záručný fond,
PRIJALA TOTO ROZHODNUTIE:
Článok 1
Holandsko môže predĺžiť maximálne obdobie, stanovené v článku 4 ods. 2 nariadenia (ES) č. 1760/2000, pre aplikovanie ušných značiek na teľatá chované v niektorých prírodných rezerváciách na dvanásť mesiacov za predpokladu, že sú splnené všetky podmienky stanovené v tomto rozhodnutí.
Toto predĺženie nesmie ovplyvniť kvalitu informácií, ktoré poskytuje počítačová databáza hovädzieho dobytka.
Článok 2
1. Predĺženie podľa článku 1 sa povoľuje za predpokladu splnenia všetkých podmienok stanovených v odsekoch 2 až 5.
2. Hovädzí dobytok sa musí narodiť v prírodnej rezervácii schválenej príslušným orgánom v súlade s článkom 3.
3. Narodenie každého teľaťa sa musí oznámiť príslušnému orgánu v rámci obdobia, ktoré stanoví Holandsko v súlade s článkom 7 ods. 1 nariadenia (ES) č. 1760/2000.
4. Teľatá musia byť opatrené ušnými značkami pred dosiahnutím dvanásteho mesiaca.
5. Žiadne zviera nesmie v nijakom prípade opustiť prírodnú rezerváciu skôr, ako bolo opatrené ušnými značkami.
6. V prípade teliat opatrených ušnými značkami po dosiahnutí šiesteho mesiaca je potrebné pri aplikovaní ušných značiek overiť totožnosť matky na základe testu DNA.
Článok 3
1. Príslušný orgán môže schváliť prírodné rezervácie na účely tohto rozhodnutia v prípade, že spĺňajú tieto podmienky:
a)
prírodná rezervácia je poľnohospodársky podnik, v ktorom sú zvieratá chované predovšetkým na účely ochrany prírody a zachovania krajiny;
b)
prírodná rezervácia sa rozprestiera na ploche najmenej 100 ha;
c)
priemerná ročná skutočná hustota hospodárskych zvierat predstavuje menej ako 0,5 zvierat starších ako dvanásť mesiacov na hektár;
d)
zvieratá sú chované na slobode v úplne extenzívnom systéme a teľatá zostávajú pri svojich matkách.
2. Štatút poľnohospodárskeho podniku ako schválenej prírodnej rezervácie s predĺženým obdobím označovania je jasne uvedený v záznamoch počítačovej databázy hovädzieho dobytka.
3. Príslušný orgán oznámi Komisii zoznam prírodných rezervácií schválených v súlade s odsekom 1.
Článok 4
Toto rozhodnutie je adresované Holandskému kráľovstvu.
V Bruseli 22. októbra 2004